Dato' Siti Nurhaliza Live In KLCC: Where The Heart Is

Dato’ Siti Nurhaliza Live In KLCC: Where The Heart Is (dirujuk oleh media sebagai Dato' Siti Nurhaliza Live in Concert - Where the Heart Is) merupakan konsert amal oleh penyanyi, Datuk Siti Nurhaliza. Diadakan selama dua hari pada 7 dan 8 Februari 2014, konsert yang bertujuan untuk mengutip dana bagi Yayasan Nurjiwa itu telah diberi sentuhan unik dengan menerapkan konsep penceritaan pahit manis kehidupan penyanyi kesayangan ramai ini, termasuklah kisah cintanya. Konsert ini diadakan empat bulan sebelum pelancaran album ke-14 beliau, Fragmen pada Jun tahun sama. Konsert Where The Heart Is juga diadakan beberapa hari sebelum pameran SITI: An Iconic Exhibition of Dato’ Siti Nurhaliza diadakan.

Latar belakang 

— Siti Nurhaliza semasa sidang media konsert Where The Heart Is.

Datuk Siti Nurhaliza telah mengumumkan secara rasmi mengenai konsert amalnya pada satu sidang media yang diadakan pada 6 Januari 2014 jam 3 petang di ibu pejabat SimplySiti yang terletak di Tingkat 5, Menara Atlan, Jalan Ampang, Kuala Lumpur. Konsert ini diadakan pada 7 dan 8 Februari 2014 di Dewan Plenari, Pusat Konvensyen Kuala Lumpur pada jam 8 malam. Yayasan Nurjiwa merupakan penganjur utama konsert ini dengan kolaborasi padu bersama Siti Nurhaliza Productions dan juga SimplySiti, dengan Aubrey Suwito sebagai pengarah konsert.

Konsert yang berlangsung selama 2 jam akan menampilkan Dato' Siti menghiburkan peminat-peminat dengan lagu-lagu popular beliau, secara solo yang pertama bagi tahun 2014 untuk sebuah konsert amal eksklusif dengan semua hasil jualan tiket konsert yang bakal disalurkan kepada Yayasan Nurjiwa bagi tujuan kebajikan. Beliau memberi peluang terbuka dan bersedia menjawab apa saja soalan daripada peminatnya semasa konsert ini. Selain penonton akan didendangkan dengan lebih 14 buah lagu hitsnya, persembahan beliau akan diselang seli dengan sesi berinteraksi bersama para peminat dengan lebih dekat.

Menurut Siti lagi, menerusi konsert ini, pihak Yayasan Nurjiwa mensasarkan untuk mengumpul sebanyak RM1 juta supaya bantuan lebih banyak dapat diberikan kepada yang memerlukan sekali gus menjadikan yayasan sentiasa aktif dan prihatin. Siti memberi tumpuan kepada aktiviti kebajikan sepanjang 2014 bagi mengumpul dana untuk yayasan yang diasaskannya itu bersama suami, Datuk Seri Khalid Mohamad Jiwa.

Sinopsis konsert 
Bertemakan warna putih yang melambangkan kesucian dan ketulusan, Siti memulakan persembahan dengan konsep drama muzikal yang mana secara ringkas menceritakan perjalanan hidupnya, bagaimana kerjaya nyanyiannya bermula hinggalah beliau bertemu jodoh dan terus dikagumi hingga ke hari ini. Siti mendendangkan sebanyak 14 buah lagu hits antaranya "Siti Situ Sana Sini", "Kesilapanku Keegoaanmu", medley "Purnama Merindu" dan "Nian di Hati", "Jerat Percintaan", "Mawarku", "Bukan Cinta Biasa", "Kau Kekasihku", "Seindah Biasa", "Ku Mahu" dan "Pendirianku".

Siti tampil anggun dengan persalinan kedua, menghangatkan suasana dengan lagu "Muara Hati" serta sesi persembahan akustik yang memperdengarkan lagu medley "Tanpa Kalian" dan "Intrig Cinta". Beliau meninggalkan peminat seketika untuk menukar persalinan, tidak lama kemudian Siti muncul semula di pentas dan meneruskan persembahan dengan lagu medley "Stand Up" dan "Remember You". Sebagai kejutan, Siti menampilkan penyanyi Hazama dengan menyanyikan lagu saduran "Just Give Me A Reason" (nyanyian asal Pink).

Sepanjang persembahan yang dipimpin oleh pengarah muzik Aubrey Suwito serta diiringi okestra mini, Siti mengambil peluang sesi berinteraksi bersama para peminat dengan lebih dekat. Tambah istimewa, buat pertama kali Siti memperdengarkan lagu baru berjudul "Jaga Dia Untukku". Menurut Siti, lagu tersebut menceritakan tentang beliau dan suaminya. Ia kemudiannya dimuatkan dalam album Fragmen yang dilancarkan pada Jun.

Konsert berakhir pada jam 11 malam itu diakhiri dengan lagu "Biarlah Rahsia" (versi Rock) dan "Lebih Indah". Dewan tidak hanya dipenuhi peminat-peminat setia Siti Nurhaliza, malahan turut hadir tetamu istimewa Siti iaitu D.Y.A.M Tuanku Muhriz ibni Tuanku Munawir dan permaisuri Tuanku Aishah Rohani Tengku Besar Mahmud, Menteri Pertahanan ketika itu, Dato' Seri Dr. Ahmad Zahid Hamidi dan isteri, juga Ketua Menteri Melaka, Datuk Ir Idris Haron dan isteri. Selebriti popular tanah air seperti Ziana Zain, Erra Fazira, Shila Amzah, Sharifah Sakinah, Farahdhiya, Ezlynn dan Izara Aishah turut hadir.

Senarai lagu 
Persembahan 1
 Siti Situ Sana Sini

Medley 1
 Purnama Merindu / Nian di Hati

Medley 2
 Jerat Percintaan / Mawarku / Bukan Cinta Biasa / Kau Kekasihku

Persembahan 2
 Sekian Lama
 Muara Hati
Medley 3
 Tanpa Kalian / Intrig Cinta

Persembahan 3
 Jaga Dia Untukku
 Just Give Me A Reason (duet bersama Hazama)

Medley 4
 Cindai / Nirmala

Persembahan 4
 Biarlah Rahsia
 Lebih Indah

Medley 5
 Stand Up / Remember You

Persembahan 5
 Seindah Biasa
 Pendirianku
 Kesilapanku Keegoanmu
 Ku Mahu

Tarikh konsert

Tenaga kerja 
 Artis: Datuk Siti Nurhaliza
 Artis jemputan: Hazama Azmi
 Pengarah Muzik: Aubrey Suwito
 Penganjur konsert: Siti Nurhaliza Productions, Yayasan Nurjiwa

Lihat juga 
 Senarai konsert jelajah Siti Nurhaliza

Rujukan

Pautan luar 
 Konsert Where The Heart Is di AirAsiaRedTix.

Siti Nurhaliza
Konsert jelajah Siti Nurhaliza
2014 di Malaysia